REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/553-15

17. decembar 2015. godine

B e o g r a d

ZAPISNIK

80. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 17. DECEMBRA 2015. GODINE

Sednica je počela u 11,05 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Ivan Jovanović, Vojislav Vujić, Miloš Tošanić, Goran Kovačević, Radmilo Kostić, Suzana Šarac, Dejan Radenković, Momo Čolaković i Zoltan Pek.

Sednici je prisustvovao i Zoran Bojanić, zamenik Nikole Jolovića.

Sednici nisu prisustvovali članovi Odbora: Dušica Nikolić, Milorad Mijatović, Olivera Pešić, Dragoljub Zindović, Đorđe Stojšić i Žika Gojković, niti njihovi zamenici.

Na predlog predsednika, Odbor je većinom glasova utvrdio sledeći

D n e v n i r e d

1. Predlog da se po hitnom postupku, u skladu sa članom 168. stav 3. Poslovnika Narodne skupštine, na dnevni red Devete sednice Drugog redovnog zasedanja Narodne skupštine Republike Srbije u 2015. godini stavi Predlog odluke o prestanku funkcije predsednika Republičke komisije za zaštitu prava u postupcima javnih nabavki;

2. Utvrđivanje Predloga odluke o izboru predsednika i dva člana Republičke komisije za zaštitu prava u postupcima javnih nabavki;

3. Razmatranje zahteva Miloša Jovića, zaposlenog u Upravi za javne nabavke, za dobijanje prethodne pisane saglasnosti za obavljanje dodatne plaćene aktivnosti (Dopis 11 broj 120-3300/15 od 9. decembra 2015. godine).

**Prva tačka dnevnog reda:** Predlog da se po hitnom postupku, u skladu sa članom 168. stav 3. Poslovnika Narodne skupštine, na dnevni red Devete sednice Drugog redovnog zasedanja Narodne skupštine Republike Srbije u 2015. godini stavi Predlog odluke o prestanku funkcije predsednika Republičke komisije za zaštitu prava u postupcima javnih nabavki

Predsednik Odbora podsetio je prisutne članove Odbora da je predsednik Republičke komisije za zaštitu prava u postupcima javnih nabavki Saša Varinac 22. juna podneo neopozivu ostavku na funkciju predsednika Republičke komisije, kao i da je Odbor, na sednici održanoj 31. jula, razmotrio ovu ostavku i utvrdio Predlog odluke o prestanku funkcije Saši Varincu. S tim u vezi, predložio je da Odbor uputi predlog Narodnoj skupštini da ovaj predlog odluke stavi na dnevni red Devete sednice Drugog redovnog zasedanja Narodne skupštine Republike Srbije u 2015. godini koja je u toku, po hitnom postupku, u skladu sa članom 168. stav 3. Poslovnika, kako bi se što pre obezbedili uslovi za izbor novog predsednika i time omogućio nesmetan rad ovog organa u punom sastavu.

Diskusije povodom ove tačke dnevnog reda nije bilo.

Odbor je jednoglasno odlučio da predloži Narodnoj skuštini da Odluku o prestanku funkcije Saši Varincu, zbog podnošenja ostavke, stavi na dnevni red Devete sednice Drugog redovnog zasedanja Narodne skupštine Republike Srbije u 2015. godini sednice koja je u toku, po hitnom postupku, u skladu sa članom 168. stav 3. Poslovnika.

**Druga tačka dnevnog reda**: Utvrđivanje Predloga odluke o izboru predsednika i dva člana Republičke komisije za zaštitu prava u postupcima javnih nabavki

Predsednik Odbora podsetio je članove Odbora na aktivnosti koje je Odbor preduzeo u postupku izbora novog predsednika i dva člana Republičke komisije za zaštitu prava u postupcima javnih nabavki: Odlukom od 13. avgusta pokrenut je postupak izbora predsednika i dva nova člana Republičke komisije i objavljen javni konkurs u „Službenom glasniku RS“, kao i na internet stranici Narodne skupštine i u dnevnom listu „Politika“; na sednici održanoj 4. septembra, obrazovana je radna grupa sa zadatkom da sprovede izborni postupak koji je obuhvatao: pregled prijava na javni konkurs i prateće dokumentacije radi provere i utvrđivanja ispunjenosti svih uslova navedenih u javnom konkursu, utvrđivanje ispunjenosti uslova za izbor kandidata, utvrđivanje principa za izradu i sačinjavanje predloga pitanja za test provere stručne osposobljenosti iz oblasti javnih nabavki, formiranje testa, sprovođenje testiranja, pregled i utvrđivanje rezultata testiranja kandidata; u skladu sa svojim ovlašćenjima, radna grupa je na sastancima održanim 4. septembra, 15. i 23. oktobra, pregledala pristigle prijave kandidata, utvrdila koji kandidati ispunjavaju uslove da se nađu u daljem postupku za izbor i dogovorila principe za sprovođenje testa za proveru stručne osposobljenosti iz oblasti javnih nabavki kandidata za izbor predsednika i dva člana Republičke komisije, o čemu je obavestila Odbor; na sednici održanoj 23. oktobra Odbor je, na predlog radne grupe, utvrdio principe za sprovođenje testiranja kandidata za izbor predsednika i dva člana Republičke komisije, kao i listu pitanja za kvalifikacioni test; testiranje kandidata je održano istog dana, sa početkom u 13,00 časova, u Maloj sali, Dom Narodne skupštine; po završetku testiranja, radna grupa je izvršila pregled i utvrdila rezultate testiranja; u skladu sa članom 203. Poslovnika Narodne skupštine Odbor je, na sednici održanoj 2. novembra obavio razgovor sa kandidatima za predsednika i dva člana Republičke komisije, koji su prošli kvalifikacioni test.

Diskusije povodom ove tačke dnevnog reda nije bilo.

Odbor je zatim pristupio glasanju o kandidatima za mesto predsednika i dva člana Republičke komisije.

Za Aleksandru Litričin, kandidata za predsednika, odnosno člana Republičke komisije, niko od članova Odbora nije glasao.

Za Hanu Hukić, kandidata za predsednika Republičke komisije, glasalo je 11 članova Odbora, dok jedan član nije glasao.

Za Jelenu Stojanović, kandidata za člana Republičke komisije, niko od članova Odbora nije glasao.

Za Zvezdanu Rajović, kandidata za člana Republičke komisije, niko od članova Odbora nije glasao.

Za Branimira Blagojevića, kandidata za člana Republičke komisije, glasalo je 11 članova Odbora, dok jedan član nije glasao.

Za Jasminu Milenković, kandidata za člana Republičke komisije, glasali su svi prisutni članovi Odbora.

Na predlog predsednika, Odbor je većinom glasova (11 za, jedan član nije glasao), odlučio da uputi Narodnoj skupštini predlog da se odluka o izboru predsednika i člana Komisije za hartije od vrednosti donese po hitnom postupku, u skladu sa članom 168. stav 3. Poslovnika Narodne skupštine, kako bi se što pre obezbedili uslovi za rad Komisije u punom sastavu.

**Treća tačka dnevnog reda**: Razmatranje zahteva Miloša Jovića, zaposlenog u Upravi za javne nabavke, za dobijanje prethodne pisane saglasnosti za obavljanje dodatne plaćene aktivnosti (Dopis 11 broj 120-3300/15 od 9. decembra 2015. godine)

Predsednik odbora obavestio je prisutne članove Odbora da se Odboru obratio Miloš Jović, zaposlen u Upravi za javne nabavke, za dobijanje prethodne pisane saglasnosti, za obavljanje dodatno plaćene aktivnosti - predavanje na seminaru koji se održava 22. decembra u Beogradu, u organizaciji Obrazovnog informatora iz Beograda.

Diskusije povodom ove tačke dnevnog reda nije bilo.

Na predlog predsednika, Odbor je većinom glasova (9 za, 1 protiv, 1 nije glasao) odlučio da Milošu Joviću, zaposlenom u Upravi za javne nabavke, dâ prethodnu pisanu saglasnost za obavljanje dodatno plaćene aktivnosti - predavanje na seminaru koji se održava 22. decembra u Beogradu, u organizaciji Obrazovnog informatora iz Beograda.

\* \* \*

Sednica je završena u 11,15 časova.

Sednica je tonski snimana.

SEKRETAR PREDSEDNIK

Aleksandra Šašo Veroljub Arsić,s.r.